**Raport narativ ERASMUS**

An universitar 2012-2013

Studenta DOLBNEAC Maria

Instituţia gazdă Universite de Strasbourg - IUT Louis Pasteur

Când deschizi o carte, primul lucru pe care îl faci, începi să citeşti cuprinsul. Dacă acesta îţi place, te hotărăşti s-o citeşti. Experienţa ERASMUS, însă, nu avea cuprins. Nu puteam să aflu ceea ce mă aşteaptă să citesc în timp de 5 luni. Doar titlul şi părerile celor care au citit-o deja îmi ziceau că nu o să regret.

Am ales să citesc o carte franceză, pentru că de când mă ţin minte mi-a plăcut limba franceză, hainele, parfumurile, profesorii francezi care veneau în liceu să ne predea şi să ne transmită gustul provocator al învăţăturii. De la început încă eram plină de emoţii, forţă şi entuziasm să răsfoiesc foaie după foaie, aşa încât să nu scap nimic din priviri.

Mă numesc Maria, eu vin din Basarabia. Îmi fac curaj să scriu că povestea mea a luat cu adevărat început atunci când am luat hotărârea să mă înscriu la concursul pentru admitere la studii în România. În toţi cei 3 ani de liceu, mă străduiam să iau note mari pentru a putea participa la selecţie. După ce am început să studiez în Târgu-Mureş, mi-am dat seama că îmi place tot şi, de fapt, viaţa de student la care visam eu am regăsit-o aici. Au început să mi se deschidă mai multe oportunităţi şi una dintre ele a fost experienţa ERASMUS.

Consider că faptul că am aplicat pentru această bursă este una dintre cele mai bune idei pe care le-am avut vreodată. Am exersat limba franceză, am reuşit să mă adaptez la alt sistem de învăţământ, am avut curajul de a alege alte materii decât în ţară. Sunt multe amintiri frumoase.

Despre studenţii francezi, pot să zic că sunt responsabili, fapt dovedit de prezenţa numeroasă la cursuri. Am observat că se simt liberi şi au încredere în sine atunci când trebuie să facă o prezentare sau, pur şi simplu, să discute şi să răspundă în timpul orelor. Am avut şi eu ocazia să vorbesc în faţa colegilor şi a profesorului şi m-am simţit « de-a lor » pentru câteva clipe. Poate că nu am fost atât de bună, explicită ca ei, din cauza limbii, dar până la urmă m-am descurcat, deoarce am fost înţeleasă şi mulţumită pentru discurs.

Pe lângă faptul că m-am întors acasă cu o mulţime de gânduri şi impresii frumoase, am mai învăţat că pentru a câştiga e nevoie de participare, e foarte important să dai tot ce e mai frumos din tine, să întreci limitele posibilităţilor, să-ţi demonstrezi ţie însuşi că poţi face faţă dificultăţilor.

Mă apucă o stare de nostalgie scriind aceste rânduri, deoarce îmi dau seama că nu o să mai pot trăi încă o dată acele momente petrecute în Franţa. Cu siguranţă voi face tot posibilul şi imposibilul să mai ajung acolo, să activez şi să progresez.

Aş încuraja şi alţi studenţi să aplice la acest program, deoarece ar avea parte de un schimb de experienţă unic, ar cunoaşte o altă cultură cu diferite valori, ar învăţa o limbă străină, ar vizita locuri noi.

Ma bucur foarte mult că am avut parte de o experienţă ce îmi va influenţa în mod sigur viitorul. Am învăţat multe lucruri interesante şi folositoare ce îmi vor servi drept atuu-uri în domeniul în care voi profesa. M-am autodepăşit şi nu pot spune decât că sunt foarte bucuroasă că am beneficiat de această bursă.